Број: 117/24

Датум: 23.1.2024.године

**П Р А В И Л Н И К**

**О ДИСЦИПЛИНСКОЈ ОДГОВОРНОСТИ И ДИСЦИПЛИНСКОМ ПОСТУПКУ**

На основу члана 131. став (10) Закона о основном васпитању и образовању ( „Службени гласник Републике Српске“, бр. 81/22), члана 80. Статута ЈУ Основне школе „Кнез Иво од Семберије“ Бијељина, а у складу са члановима 131, 132. и 134. Закона о основном васпитању и образовању ( „Службени гласник Републике Српске“, бр. 81/22), члановима 38-55. Посебног колективног уговора за запослене у области образовања и културе Републике Српске („Службени гласник Републике Српске“, бр. 82/22) и прибављеног мишљења Синдикалне организације ове школе, Школски одбор ЈУ Основне школе „Kнез Иво од Семберије“ Бијељина на сједници одржаној дана 23.1.2024. године доноси:

**П Р А В И Л Н И К**

**О ДИСЦИПЛИНСКОЈ ОДГОВОРНОСТИ И ДИСЦИПЛИНСКОМ ПОСТУПКУ**

**1.Опште одредбе**

**Члан 1.**

Овим Правилником уређује се покретање, вођење и застарјелост дисциплинског поступка за утврђивање дисциплинске одговорности радника због повреда радних обавеза и друга питања за заштиту радне дисциплине, као и материјална одговорност радника за причињену материјалну штету.

**2. Повреда обавеза из уговора о раду од стране радника**

**Члан 2.**

(1) Повреду обавеза из уговора о раду радник чини неизвршавањем или немарним, неблаговременим и несавјесним извршавањем радне обавезе или кршењем етичког кодекса.

(2) Повреду радне обавезе радник може извршити чињењем или нечињењем.

(3) За повреду радне обавезе радник одговара у поступку за утврђивање одговорности.

(4) Одговорност за повреду радне обавезе не искључује кривичну, прекршајну и материјалну одговорност.

**3. Врсте повреда радних обавеза**

**Члан 3.**

(1) Повреде радних обавеза могу бити:

* **теже повреде радних обавеза** – које су прописане Законом о раду и Законом о основном васпитању и образовању,
* **лакше повреде радних обавеза** – које су утврђене овим Правилником и Посебним колективним уговором за запослене у области образовања и културе РС.

(2) Тежом повредом радних обавеза сматра се такво понашање радника на раду или у вези са радом којим се наноси озбиљна штета интересима послодавца, као и понашање радника из кога се основано може закључити да даљи рад радника код послодавца не би био могућ.

(3) Лакшом повредом радних обавеза сматрају се пропусти у раду и у вези са радом који немају значајније штетне посљедице по послодавца и које се не сматрају тежим повредама радних обавеза.

(4) Лакше повреде радних обавеза су:

1) кашњење на посао и одлазак прије истека радног времена,

2) некоректан однос према странкама и колегама и

3) друга понашања која штете угледу школе у складу са Законом о основном васпитању и образовању Посебним колективног уговора за запослене у области образовања и културе Републике Српске, Статутом Школе и и другим важећим прописима.

(5) За повреду радних обавеза и радне дисциплине раднику се може изрећи једна од сљедећих мјера:

1) писмено упозорење,

2) новчана казна,

3) престанак радног односа.

(6) Мјера из става (5) тачка 3) овог члана не може се изрећи за лакше повреде радне обавезе.

**Члан 4.**

(1) Теже повреде радних обавеза су:

1) одбијање радника да извршава своје радне обавезе одређене уговором о раду и рјешењем о 40-часовној радној седмици,

2) одбијање радника да оде на комисијски љекарски преглед,

3) крађа, намјерно уништење, оштећење или незаконито располагање средствима школе, као и наношење штете трећим лицима, коју је школа дужна да надокнади,

4) злоупотреба положаја са материјалним или другим посљедицама за школу,

5) насилно понашање према ученицима, радницима и трећим лицима и чињење дјела против службене дужности, полног интегритета, злостављања дјетета, полног и другог насиља над дјететом или малољетним лицем,

6) долазак на посао у алкохолисаном стању или под утицајем опојних средстава, те коришћење алкохолних пића или опојних средстава током радног времена,

7) неоправдан изостанак са посла у трајању од три дана у календарској години,

8) организовање инструктивне наставе и курсева за ученике школе у којој ради,

9) испитивање и оцјењивање ученика супротно закону и подзаконским прописима,

10) задавање зученицима задатака и оцјењивање на основу задатог рада из дјечијих часописа и необавезних наставних средстава,

11) организовање ученика у политичке сврхе,

12) изазивање националне или вјерске нетрпељивости,

13) непримјерено понашање према ученицима, омаловажавање и вријеђање ученика, родитеља ученика или радних колега,

14) организовање или учествовање у продаји књига или друге робе ученицима,

15) наплаћивање тестова ученицима,

16) онемогућавање контроле и стручно-педагошког надзора просвјетним савјетницима и инспекцијским органима,

17) уношење оружја у школу,

18) узнемиравање или злостављање ученика,

19) вршење радњи за које се основано сумња да представљају кривично дјело или да угрожавају имовину веће вриједности,

20) одавање пословне или службене тајне.

**4. Дисциплински поступак**

**Члан 5.**

(1) Иницијативу за покретање дисциплинског поступка може дати сваки радник и непосредни руководилац који има сазнања о учињеној повреди радне обавезе.

(2) Иницијатива за покретање дисциплинског поступка подноси се у писаној форми и мора бити образложена и поткријепљена доказима.

**Члан 6.**

Дисциплински поступак покреће се захтјевом који треба да садржи:

* име и презиме радника који је учинио повреду радне обавезе,
* радно мјесто,
* занимање и друге потребне податке,
* чињенични опис повреде радне обавезе,
* вријеме, мјесто и начин извршења,
* врсту и правну квалификацију повреде радне обавезе,
* посљедице учињене повреде,
* податке о причињеној штети,
* доказе за наводе из захтјева и друго.

**Члан 7.**

(1) Директор школе закључком одбацује захтјев у сљедећим случајевима:

1) ако радња описана у захтјеву није прописана као повреда радне дужности,

2) ако је наступила застарјелост за покретање дисциплинског поступка,

3) ако је запосленом престао радни однос,

4) ако је захтјев неблаговремен.

**Члан 8.**

(1) Дисциплински поступак против радника који је учинио повреду радне обавезе покреће директор школе или лице које он овласти.

(2) Поступак утврђивања одговорности за теже повреде радне обавезе и дужности спроводи дисциплинска комисија.

(3) Дисциплинску комисију чине три члана, од којих један мора бити из реда Синдиката којем радник припада.

(4) Чланове дисциплинске комисије именује Школски одбор из реда запослених, осим представника Синдиката, кога именује Синдикални одбор Синдикалне организације школе.

(5) Када радник није члан Синдикалне организације школе, све чланове дисциплинске комисије именује Школски одбор из реда запослених.

(6) Изузетно, у случају када синдикална организација одбије да именује свог представника у дисциплинску комисију, све чланове дисциплинске комисије именује Школски одбор из реда запослених.

(7) Дисциплинску комисију именује Школски одбор рјешењем.

**Члан 9.**

(1) Лице овлашћено за покретање дисциплинског поступка дужно је поднијети захтјев у року од три мјесеца од дана сазнања, а најкасније у року од шест мјесеци од учињене повреде радне обавезе.

(2) Прије покретања дисциплинског поступка против радника, директор је обавезан да га саслуша уз присуство предсједника Синдикалне организације или члана Синдиката којег он овласти.

(3) Рјешење о покретању дисциплинског поступка, заједно са комплетним предметом и свим прилозима, обавезно се доставља раднику, дисциплинској комисији и Синдикалној организацији.

(4) Дисциплинска комисија ради у пуном саставу, а одлуке доноси већином гласова.

(5) Раднику против којег је покренут дисциплински поступак, органи који воде поступак обавезни су омогућити приступ свој потребној документацији, као и присуство сједницама на којима се расправља о дисциплинској одговорности.

**Члан 10.**

(1) По пријему захтјева, предсједник дисциплинске комисије позива подносиоца захтјева, радника против кога се води дисциплински поступак, представника Синдиката, свједоке и друга лица за утврђивање дисциплинске одговорности.

(2) Позив мора бити уручен најкасније осам дана прије одржавања расправе.

(3) Расправом руководи предсједник дисциплинске комисије, који даје и одузима ријеч, поставља питања, тражи објашњења, а након тога, даје ријеч члановима дисциплинске комисије.

(4) Расправа ће се одложити ако не постоји доказ да је позив уручен, односно ако је радник оправдано спријечен да дође на расправу, и тада се одређује нови термин одржавања расправе.

(5) О току расправе води се записник.

**Члан 11.**

(1) Дисциплинска комисија, након спроведеног поступка и утврђеног чињеничног стања, предлаже директору да обустави поступак ако је наступила застара за покретање и вођење поступка.

(2) У случају да дисциплинска комисија након спроведеног поступка утврди да радник није одговоран, предлаже директору да радника ослободи одговорности.

(3) Ако дисциплинска комисија након спроведеног поступка утврди да је радник одговоран због учињене повреде радне обавезе, предлаже директору да изрекне једну од сљедећих дисциплинских мјера:

1) писмено упозорење,

2) новчану казну, у висини до 20% основне плате радника за мјесец у којем је новчана казна изречена,у трајању до три мјесеца, која се извршава обуставом од плате, на основу одлуке послодавца о изреченој мјери и

3) престанак радног односа.

(4) Дисциплинска комисија може предложити директору да раднику за тежу повреду радне обавезе или непоштовања радне дисциплине, у смислу става 3. тачка 2. и 3. овог члана, ако сматра да постоје олакшавајуће околности или да повреда радне обавезе, односно непоштовање радне дисциплине, није такве природе да раднику треба да престане радни однос, умјесто отказа уговора о раду, изрекне једну од сљедећих мјера:

1) новчану казну у висини до 20% основне плате радника за мјесец у коме је новчана казна изречена у трајању до три мјесеца, која се извршава обуставом од плате, на основу одлуке о изреченој мјери и

2) писмено упозорење са најавом отказа уговора о раду,у којем се наводи да ће послодавац раднику отказати уговор о раду без поновног упозорења, ако у наредном року од шест мјесеци учини повреду радне обавезе или непоштовање радне дисциплине.

(5) Ако радник учини пропуст у раду или у вези са радом који се не сматра тежом повредом радних обавеза, у смислу члана 4. овог правилника, на приједлог дисциплинске комисије директор ће га писмено упозорити на такво понашање или изрећи мјеру из става 3. тачка 1. или 2. овог члана, па уколико радник и поред тог упозорења, понови исти или други пропуст, у року од једне године, такво поновљено понашање сматраће се тежом повредом радних обавеза због које послодавац може отказати уговор о раду.

**Члан 12.**

(1) За повреду радних обавеза из члана 4. став 1. овог Правилника директор може изрећи мјеру:

1) новчану казну у висини до 20% основне плате радника, за мјесец у коме је новчана казна изречена, у трајању од једног до три мјесеца,

2) писмено упозорење са најавом отказа уговора о раду под условом да радник у наредном року од шест мјесеци не учини повреду радне обавезе или непоштовање радне дисциплине и

3) престанак радног односа.

**Члан 13.**

(1) На првостепену одлуку радник против којег се водио дисциплински поступак и подносилац захтјева могу поднијети жалбу Школском одбору у року од 15 дана од пријема одлуке.

(2) Жалба одлаже извршење одлуке, а одлука Школског одбора је коначна.

**Члан 14.**

(1) Покретање поступка за утврђивање одговорности радника застаријева у року од три мјесеца од дана када је повреда учињена, односно од дана сазнања за повреду, а најдаље у року од шест мјесеци од дана када је повреда учињена.

(2) Вођење поступка застаријева протеком шест мјесеци од дана покретања поступка за утврђивање одговорности радника.

(3) Извршењу изречене мјере за повреду радне обавезе не може се приступити ако је протекло више од два мјесеца од дана коначне одлуке којом је мјера изречена.

**Члан 15.**

(1)Лакшу повреду радне обавезе утврђује и одговарајућу дисциплинску мјеру изриче директор школе или лице које он области.

(2) При изрицању дисциплинске мјере радник против којег се мјера изриче мора бити саслушан у присуству представника Синдиката којем радник припада.

**5. Накнада материјалне штете**

**Члан 16.**

(1) Ако радник намјерно или из крајне непажње проузрокује материјалну штету, дужан је да је надокнади.

(2) Ако се висина штете не може утврдити у тачном износу, њена се висина утврђује у паушалном износу од стране комисије коју именује директор или лице које он овласти.

(3) Ако штету проузрокује више радника, сваки од њих одговара за дио штете коју је проузроковао, а ако се не може утврдити дио штете коју је проузроковао сваки поједини радник, сматра се да су сви подједнако одговорни и штету надокнађују у једнаким дијеловима.

(4) Ако је правоснажном пресудом утврђено да је више радника проузроковало штету кривичним дјелом, за штету одговарају солидарно.

(5) Ако се не може утврдити тачан износ накнаде штете, или ако би утврђивање њене висине проузроковало несразмјерне трошкове, висина накнаде штете утврђује се у паушалном износу.

(6) Уколико је проузрокована штета знатно већа од утврђеног паушалног износа накнаде штете, послодавац може захтјевати накнаду у висини пуног износа проузроковане штете.

(7) У раду комисије учествује и представник Синдиката којем радник припада.

(8) Радник који на раду и у вези са радом причини материјалну штету школи може се ослободити плаћања накнаде за штету, ако би тиме била угрожена егзистенција радника и његове породице и у другим случајевима утврђеним појединачним колективним уговором или правилником о раду.

**Члан 17.**

(1) За штету коју радник на раду или у вези са радом причини трећем лицу, радник и директор школе одговарају солидарно.

(2) Директор школе који је, у складу са ставом 1. овог члана, надокнадио штету трећем лицу има право да захтјева да му радник надокнади исплаћени износ.

**Члан 18.**

(1) Радник има право на накнаду штете од послодавца коју претрпи на раду или у вези са радом, осим ако је штета настала његовом кривицом или крајњом непажњом.

(2) Ако се између послодавца и радника не постигне сагласност о висини и начину накнаде штете, оштећена страна своје право на накнаду штете остварује путем надлежног суда, у складу са законом.

**6. Удаљење радника са рада**

**Члан 19.**

(1) Уколико радник школе дође у алкохолисаном стању или постоји сумња да је у школу дошао под утицајем опојних средства, директор школе дужан је да одмах о томе обавијести надлежну организациону јединицу Министарства унутрашњих послова и упути радника на љекарски преглед.

(2) Ако је радник затечен у вршењу радњи за које се основано сумња да представљају кривично дјело, тежу повреду радне обавезе или радњи којe угрожавају имовину веће вриједности, директор школе га може удаљити са рада и прије отказивања уговора о раду.

(3) Директор школе удаљава са рада радника у случају да учини неку од сљедећих тежих радних обавеза:

1) ако је затечен у вршењу радњи за које се основано сумња да представљају кривично дјело или да угрожавају имовину веће вриједности,

2) ако утврди да је дошао на радно мјесто под утицајем алкохола или опојних средстава,

3) ако се насилнички понаша према ученицима, радницима школе и осталим лицима и

4) ако је против радника покренут кривични поступак за дјела учињена против достојанства личности, морала, службене дужности, полног интегритета, злостављања дјетета, полног и другог насиља над дјететом или малољетним лицем.

(4) У случајевима из става 2. овог члана удаљење радника са рада може трајати најдуже до три мјесеца, а у том року директор је дужан да одлучи о одговорности радника.

(5) Ако директор не поступи у складу са ставом 3. овог члана, наставника, стручног сарадника или другог радника удаљава министар, у року од осам дана од дана достављања обавјештења, при чему се разматра и кажњава и поступак директора

(7) Ако је против радника покренут кривични поступак, удаљење радника траје до окончања кривичног поступка, ако послодавац другачије не одлучи.

(8) Радник коме је одређен притвор удаљује се са рада од првог дана притвора, док траје притвор.

**Члан 20.**

По истеку удаљења из члана 18. став 4. овог правилника послодавац је дужан да радника врати на рад или да му откаже уговор о раду ако за то постоје оправдани разлози из члана 179. Закона о раду Републике Српске.

**Члан 21.**

(1) За вријеме привременог удаљења са рада, у смислу члана 18. овог правилника, раднику припада накнада плате у висини 50% основне плате коју би остварио да је на раду.

(2) Накнаду плате за вријеме привременог удаљења са рада, у смислу члана 18. овог правилника, исплаћује послодавац, уз право на регресни захтјев од органа који је покренуо кривични поступак, односно одредио притвор.

**Члан 22.**

(1) Раднику који је привремено био удаљен са рада, у смислу члана 18. овог правилника, припада разлика између износа накнаде плате примљене по основу члана 20. став 1. овог правилника и пуног износа плате и то:

1. ако кривични поступак против њега буде обустављен правноснажном одлуком, или ако правноснажном одлуком буде ослобођен оптужбе, или је оптужба против њега одбијена, али не због ненадлежности, на терет органа који је покренуо кривични поступак,односно одредио притвор,
2. ако раднику не престане радни однос због учињене теже повреде радне дужности, на терет послодавца.

**7. Завршне одредбе**

**Члан 23.**

Измјене и допуне овог Правилника доноси Школски одбор.

**Члан 24.**

Ступањем на снагу овог правилника престаје да важи Правилник о дисциплинској одговорности и дисциплинском поступку ЈУ Основне школе „Кнез Иво од Семберије“, број: 1119/20 од 12.6.2020. године.

**Члан 25.**

Овај Правилник се објављује на огласној табли школе и ступа на снагу осмог дана од дана објављивања.

Предсједник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Данијела Савић/